Naista pidettiin sohvan laatikossa sikiöasennossa päiviä – nyt vangitsijoiden tuomiot lyhenivät

Naista pidettiin vuodevaatelaatikossa ainakin kaksi vuorokautta.

Helsingin hovioikeus alensi naista vuodevaatelaatikossa pitäneiden miesten tuomioita. Nainen joutui olemaan vuodevaatelaatikossa ainakin kaksi vuorokautta sikiöasennossa.

Nainen ei saanut laatikossa ollessaan syötävää tai juotavaa ja hän joutui tekemään tarpeensa alleen.

Helsingin hovioikeus tuomitsi 52-vuotiaan miehen yhden vuoden ja viiden kuukauden vankeusrangaistukseen törkeästä vapaudenriistosta ja törkeästä pahoinpitelystä. Käräjäoikeus oli tuominnut miehen samoista rikoksesta kahden vuoden vankeusrangaistukseen. Hovioikeus katsoi, että käräjäoikeuden tuomitsema rangaistus oli aikaisempien tuomioiden rangaistusta alentava vaikutus huomioon ottaen liian ankara.

43-vuotias mies tuomittiin kahdeksan kuukauden vankeusrangaistukseen törkeästä vapaudenriistosta. Käräjäoikeus oli tuominnut miehen 1,5 vuoden vankeusrangaistukseen. Rangaistusta alentava seikkana hovioikeus otti kohtuuden mukaan huomioon samoin kuin vanhemman miehen kohdalla nuoremman miehen aiemmat tuomiot.

Videolla näkyy, millaiseen laatikkoon nainen teljettiin.­

Ohessa poliisin esitutkinnassa kuvaama rekonstruktiovideo käsiteltynä niin, etteivät uhrin kasvot tai ääni ole tunnistettavissa. Uhri on videolla itkuinen ja selvästi ahdistunut tästä uudesta lyhyestäkin laatikossa käynnistä. Laatikko on kooltaan vain 130 x 64 x 18 senttiä. Sisätilan syvyyttä rajoittaa vielä kuudella sentillä kannessa oleva poikkirauta.

Tapahtumat saivat alkunsa marraskuussa 2015 Helsingin Kalliossa, kun 52-vuotias alkoi epäillä naisen vieneen häneltä ainakin 6 000 euroa rahaa.

Hän pahoinpiteli hentorakenteista ja pienikokoista naista lyömällä nyrkillä kasvoihin ja kuristamalla niin, että nainen oli sätkinyt. Hovioikeuden mukaan voimakkaassa kuristamisessa on aina käsillä vakava hengenvaara.

Pahoinpitelyn jälkeen 52-vuotias käski naisen menemään kulmasohvan vuodevaatelaatikkoon, mistä nainen ei saanut poistua. Nuorempi mies jäi vahtimaan naista.

Nainen oli hovioikeudessa kuultuna yhä järkyttynyt tapahtuneesta.

Nainen kertoi, että noin vuorokauden kuluttua vetolaatikon kansi avattiin ja hänelle entuudestaan tuntematon pipopäinen henkilö piti veistä hänen kaulallaan. Tästä teosta syytettiin 37-vuotiasta miestä, mutta hovioikeus hylkäisi käräjäoikeuden tavoin mieheen kohdistuneen syytteen, koska naisen tekemä tunnistus ei ollut riittävä näyttö eikä mitään muutakaan luotettavaa näyttöä miestä vastaan ollut.

Hovioikeus piti voimassa naiselle tuomitut korvaukset. 52-vuotias ja 43-vuotias mies joutuvat maksamaan yhteisvastuullisesti naiselle 1 500 euroa kivusta, särystä ja muusta tilapäisestä haitasta ja 4 000 euroa henkisestä kärsimyksestä.